અલબત્ત, આ બધી આખરી પ્રક્રિયા પહેલાં પાંચસો અને બે હજાર રૂપિયાની નવી ચલણી નોટો છાપવાની કામગીરી સપ્ટેમ્બરના આરંભે રિઝર્વ બેંકના નવા ગવર્નર ઉર્જિત પટેલે કાર્યભાર સંભાળ્યા પછી તુરત શરૂ કરી દેવામાં આવી હતી. એ માટે સ્વિટ્ઝર્લેન્ડની ‘કેબીએ ગિઓરી’ કંપની પાસેથી નોટના પ્રિન્ટિંગ માટે નવાં ઉપકરણો મગાવવામાં આવ્યાં હતાં. આ કંપની પહેલાં ‘દલારૂઈ ગિઓરી’ નામે ઓળખાતી હતી. આ નવાં ઉપકરણો દ્વારા મૈસૂર ખાતેના રિઝર્વ બેંકના પ્રિન્ટિંગ પ્રેસમાં પાંચસો અને બે હજારની ચલણી નોટો છાપવાનું શરૂ કરાયું હતું. એ માટેનો ખાસ પ્રકારનો કાગળ ઇટલી, જર્મની અને બ્રિટનથી આયાત કરવામાં આવ્યો હતો. સપ્ટેમ્બર-ઓક્ટોબર મહિના દરમિયાન આ બંને મૂલ્યની ૪૮૦૦ લાખ નોટો છપાઇને આવી ગઇ હતી.